Хьэндырабгъуэ, цIыв лIэужьыгъуэхэм я гъэлъэгъуэныгъэ
КъБР-м и Лъэпкъ музейм япэу щагъэлъагъуэ республикэм къыщызылъэтыхь хьэндырабгъуэхэмрэ цIывхэмрэ я сурэт гъэщIэгъуэнхэр. ЩIыуэпсыр хъумэным и илъэсым ирихьэлIэу утыку кърахьа лэжьыгъэхэр зейр биологие щIэныгъэхэм я кандидат, КъБКъУ-м биологиемрэ химиемкIэ и кафедрэм и доцент Козьминов Сергейщ.
Выставкэр къызэIуихащ музейм и унафэщI Накуэ Феликс. Абы къыхигъэщащ сурэтхэр, щIэныгъэ мыхьэнэ зэраIэм къыдэкIуэу, дахагъэкIэ гъэнщIа лэжьыгъэхэр зэрыщIэщыгъуэр, абыхэм узэрыдахьэхыр.
— ЩIыуэпсым и илъэсым ирихьэлIэу къызэрагъэпэща гъэлъэгъуэныгъэм республикэм исхэм я дежкIэ мыхьэнэшхуэ иIэщ. Зи теплъэкIи плъыфэкIи зэщхьэщыкI хьэндырабгъуэхэмрэ цIывхэмрэ къыщыгъэлъэгъуа сурэтхэм ущеплъкIэ гур хагъахъуэ. Лэжьыгъэхэр зи Iэдакъэ къыщIэкIа Козьминов Сергей фIыщIэ хуэфащэщ хьэндырабгъуэ, цIыв лIэужьыгъуэхэм дызэрыхигъэгъуазэм папщIэ. Сурэтхэм иджыри зэ наIуэ тщащI дызытет дунейр зэрытелъыджэр, — жиIащ КъБР-м щэнхабзэмкIэ и министрым и къуэдзэ Ащхъуэт-Тау Ритэ.
Биологие щIэныгъэхэм я доктор, профессор, КъБР-м и Парламентым аграрнэ политикэмкIэ, щIыуэпсыр хъумэнымрэ ар къэгъэсэбэпынымрэ, щIы IуэхухэмкIэ и комитетым и унафэщIым и къуэдзэ Щхьэгъэпсо Сэфарбий жиIащ и сабиигъуэм щегъэжьауэ ицIыху Козьминов Сергей сурэттех Iэзэ къызэрыхэкIар, абы и лэжьыгъэхэм щIэупщIэшхуэ зэраIэр, ахэр цIыху щхьэхуэхэм зэрызэхуахьэсыр, щIэныгъэ, егъэджэныгъэ я лъэныкъуэкIэ уасэ зимыIэ и сурэтхэм ящыщ куэд выставкэм зэрыхагъэхьар, зэман дэкIыху абыхэм я мыхьэнэм хэхъуэурэ зэрыкIуэнур. Щхьэгъэпсо Сэфарбий гъэлъэгъуэныгъэм кърихьэлIахэр къыхуриджащ щIыуэпсыр хъумэным гулъытэ нэхъыбэ хуащIыну.
Зэхыхьэм къыщыпсэлъахэм къыхагъэщащ Козьминов Сергей и лэжьыгъэхэр курыт еджапIэхэмрэ еджапIэ нэхъыщхьэхэмрэ къазэрыхуэщхьэпэнур, сурэттехым хьэндырабгъуэхэмрэ цIывхэмрэ я дахагъэр къыщызэщIригъэубыдэн къызэрехъулIар, дяпэкIи абы зэфIэкI куэд зыIэригъэхьэну, гъуазджэм хэлъхьэныгъэфIхэр хуищIыну зэрагуапэр. Козьминовым фIыщIэ яхуищIащ выставкэр къызэзыгъэпэщахэмрэ абы кърихьэлIахэмрэ.
Гъэлъэгъуэныгъэм зрезыгъэхьэлIэну гукъыдэж зиIэхэм ар зрагъэхъулIэну иджыри Iэмал щыIэщ. Выставкэр мэлыжьыхьым и кIэ пщIондэ екIуэкIынущ.
БЖЬЫХЬЭЛI Розэ.
Сурэтыр Къарей Элинэ трихащ.
